Ge e le dijo e be e le ga mantšhaotlogele. Dikgomo go be go hlabilwe tše lesome, dinku le dipudi di be di ka fihla masome a mahlano. Dikgogo tšona go be go sa tsebe motho gore go hlabilwe tše kae. Dijo tša matsaka di be di apeilwe ke bašomedi ba hotela ya go tuma kudu go la Gauteng. Batho ba motse bona ba be ba apeile ka dipitša tša maotwana a mararo ka kua mafuri, ba ipshina ka magata, mala le megodu. Dikhanakhana di be di le gona, tše bosana tša go swana le jeli le khastate di be di le gona. Aowa, go be go se seo se hlokegago goba se hlaelago. Maime le Mmakgowa ba dula ka ga rakgadi'a Maime ba iketlile. Kadiaka o rapela Mmakgowa gore a boe ka gae a ka se sa mo tshwenya. Moruti Leago le Moeti ba ikgafa go bolela le Mmakgowa.